**Dobitnki priznanja: Zaslužni sportski radnik u opštini Lučani Mirko Baralić**

Mirko Baralić, živa je legenda FK”Dragačevo“ Guča. Među stative “Dragačeva“ stao je pre više od pedeset godina, davne 1961. godine i od tada kao golman, trener mlađih kategorija, pomoćni trener, trener golmana i prvi trener, do današnjih dana ostao je aktivan sportista i sportski radnik.

Najveći deo svoje više nego bogate sportske karijere proveo je u svojoj najvećoj ljubavi FK “Dragačevo“ Guča a branio je boje i čačanskog Borca koji se tada takmičio u II Saveznoj ligi bivše Jugoslavije, grupa Istok. U Borcu mu je tada trener bio čuveni Gojko Zec ,zatim je nastupao za FK “Sevojno“ iz istoimenog grada i FK “Sloboda“ iz Užica.

Mirkove golmanske bravure imali su prilku da vide kako ljubitelji fudbala u Dragačevu tako i u mnogim mestima širom bivše Jugoslavije. U bogatoj golmanskoj karijeri branio je mnogo puta protiv naših najvećih klubova Crvene Zvezde i Partizana tada predvođenih Miljanom Miljanićem i Stjepanom Bobekom, ali i protiv Vardara iz Skoplja, Spartaka iz Subotice, Proletera iz Zrenjanina, Napretka iz Kruševca, Prištine, Trepče iz Kosovske Mitrovice,Lovćena sa Cetinja, Leotara iz Trebinja, Bora, Teteksa iz Tetova, Bregalnice iz Štipa, Pobede iz Prilepa, Javora iz Ivanjice, Novog Pazara, Mladosti iz Lučana, Borca iz Čačka, Metalca iz Gornjeg Milanovca, Sloge iz Požege, FAP-a iz Priboja, Sloge iz Bajine Bašte, Zlatara iz Nove Varoši, Polimlja iz Prijepolja...i mnogo, mnogo drugih klubova..

Svakako treba napomenuti da je bio učesnik baraž utakmica za ulazak u Moravsko – šumadijsku zonu, sedamdesetih godina, kada je Dragačevo „furiozno“ savladalo Lokomotivu iz Lapova i ostvarilo najveći uspeh u istoriji kluba a bio je i učesnik i svih značajnijih uspeha „Dragačeva“ kroz njegovu dugu i bogatu istoriju.

Svoj pedagoški rad posvetio je „Dragačevu“ gde je trenirao i vaspitavao mnoge generacije od pionira do omladinaca, a mnogi iz tih generacija su kasnije uspešno branili plavo – bele boje. S ponosom ističe da je bio trener golmana svojim naslednicima, koji su ponikli u Dragačevu a branili su dugo godina u saveznom rangu takmičenja, Miloradu Slavkoviću i Nebojši Milekiću a trenirao je i Vladana Đogatovića golmana Javora koji je nastupao za Dragačevo i mnoge prvoligaške klubove. U Nekoliko navrata bio je i prvi trener FK “Dragačevo“ i uvek je ostavio zapažene rezultate.

Mirko Baralić, skroman, radan i nenametljiv, pravedan, pošten, tolerantan, omiljen među igračima i navijačima, jednom rečju dobar čovek, izrastao je u živu legendu dragačevskog sporta pa pored zlatne Plakete FSO Lučani koju je dobio 2007. godine svakako priznanje Zaslužni sportski radnik u opštini Lučani predstavlja krunu jedne više nego bogate karijere!